**Mübariz Süleymanlı** (d. 15 fevral 1962, Sabirabad rayonu, Qəzli kəndi, Azərbaycan SSR) — Azərbaycanlı alim, fəlsəfə elmləri doktoru, professor, Azərbaycan Dövlət Mədəniyyət və İncəsənət Universitetinin "Sosial-mədəni fəaliyyət" kafedrasının müdiri, AAK-ın qeydiyyatında olan "Simurq" kulturoloji jurnalın baş redaktor müavini.

Həyatı
------

Mübariz Aslan oğlu Süleymanlı 15 fevral 1962-ci ildə Azərbaycanın Sabirabad rayonunun Qəzli kəndində dünyaya göz açmışdır.

Təhsili
-------

İbtidai təhsilə 1969-cu ildə başlamış, 1977-ci ildə Qəzli kənd səkkizillik, 1979-cu ildə Quruzma kənd tam orta məktəbini bitirmişdir.

1985-ci ildə Bakı Mədəni-Maarif məktəbini, 1989-cu ildə isə Azərbaycan Dövlət İncəsənət Universitetinin "Mədəni-maarif" fakültəsini fərqlənmə diplomları ilə başa vurmuşdur.

Elmi və pedaqoji fəaliyyəti
---------------------------

Əmək fəaliyyətinə Azərbaycan Dövlət İncəsənət Universitetində 1989-cu ildə laborant kimi başlayan Mübariz Süleymanlı, sonralar müəllim, baş müəllim, dosent və professor vəzifələrinə qədər ucalıb. Hazırda universitetin "Sosial-mədəni fəaliyyət" kafedrasına rəhbərlik edir.

O, 2000-ci ildə "M. Ə. Rəsulzadə və Azərbaycan mədəniyyəti" mövzusunda namizədlik dissertasiyasını müvəffəqiyyətlə müdafiə edərək sənətşünaslıq ixtisası üzrə elmi dərəcə almışdır.

M. Süleymanlı 2001-ci ildən 2009-cu ilə qədər təsisçisi olduğu və AAK-ın qeydiyyatına saldırdığı "Mədəniyyət dünyası" jurnalının baş redaktoru olub. Hazırda AAK-ın qeydiyyatında olan "Simurq" kulturoloji jurnalın baş redaktor müavinidir. "Simurq" Azərbaycan Mədəniyyət Assosiasiyası idarə heyətinin üzvü və Kulturoloqlar Cəmiyyətinin sədr müavinidir.

2014-cü ildə isə "XX əsrin əvvəllərində Azərbaycan kulturoloji fikri" mövzusunda doktorluq dissertasiyası müdafiə etmişdir.

O, 2003-cü ildən Azərbaycan Jurnalistlər Birliyinin, 2016-cı ildən isə Azərbaycan Respublikasının Prezidenti yanında AAK-ın "Fəlsəfə, psixologiya və sosiologiya elmləri üzrə ekspert şurası"nın üzvüdür.

M. Süleymanlı 5 monoqrafiyanın, 5 dərsliyin, 3 metodik vəsaitin, 10-dan çox tədris proqramının və 100-dən çox elmi məqalənin müəllifidir.

Alimin məhsuldar elmi fəaliyyətinin nəticəsi olan "Əhməd Ağaoğlunun ilk elmi əsəri: Şiə dinində məzdəki inancları", "Əhməd Ağaoğlunun "İslama görə və islamiyyətdə qadın" əsərinə elmi-tənqidi yanaşmalar", "Azərbaycan kulturoloji fikir tarixindən (XX əsrin əvvəlləri)" və "Kulturoloji irsin tədqiqi problemləri (XX əsrin əvvəllərinin mənbələri əsasında)" monoqrafiyaları oxucular və mütəxəssislər tərəfindən yüksək qiymətləndirilir.

İstinadlar
----------



1. 1 2 3 4 5 6 7 8 9  "Alim düşüncəsinin işığında". 2023-08-01 tarixində arxivləşdirilib. İstifadə tarixi: 2023-02-15.
2. 1 2 3 4 5  "Prof. Dr. Mübariz SÜLEYMANLI". 2019-08-29 tarixində arxivləşdirilib. İstifadə tarixi: 2023-02-15.
3. ↑  "XX əsrin əvəllərində Azərbaycan kulturoloji fikri: Fəlsəfə üzrə elmlər doktoru elmi dərəcəsi almaq üçün təqdim edilmiş dissertasiyanın AVTOREFERATI" (PDF). 2023-08-01 tarixində arxivləşdirilib (PDF). İstifadə tarixi: 2023-02-15.
4. ↑  "Kulturoloji irsin tədqiqi problemləri: Monoqrafiya" (PDF). 2016-05-06 tarixində arxivləşdirilib (PDF). İstifadə tarixi: 2023-02-15.
5. ↑  ""ŞUŞANIN MƏDƏNİ İRSİ: PROBLEMLƏR VƏ PERSPEKTİVLƏR" ADLI DƏYİRMİ MASA". 2022-07-07 tarixində arxivləşdirilib. İstifadə tarixi: 2023-02-15.
6. ↑  "ADMİU-DA "TOLERANTLIQ MULTİKULTURALİZMIN TƏMƏLİDİR" MÖVZUSUNDA ELMI SEMİNAR KEÇİRİLİB". 2016-11-17 tarixində arxivləşdirilib. İstifadə tarixi: 2023-02-15.
7. ↑  Azərbaycan Milli Kitabxanasının Elektron kataloqunda professor Mübariz Süleymanlının elmi əsərlərinin siyahısı